د پاکستان د ١٩ کلنو د کرکټ ماتې او بحثونه
د افغانستان نه ماتې په پاکستان کې د کرکټ مینه وال اندیښمن کړیدي او هغوي د پاکستان د کرکټ بورډ نه غوښتي چې دغې ته دې پام وکړي
د افغانستان د لوبدلې د لاسه دغه ماتی په پاکستان کې د کرکټ مینه وال اندیښمن کړیدي. د پاکستان په مختلفو ټلویژنونو او ټولنیزو رسنیو د نولس کلونو د اسیا د جام د فاینل لوبې په هکله مختلفې تبصرې وشوی. په تبصرو کې زیاتره د کرکټ مبصرینو د افغانستان د لوبډلې ښه لوبه وستایله. د افغانستان د کرکټ د نولس کلنو لوبډلې د اسیا په کچه په لومړي ځل د نوولس کلنو کپ گټلی. افغانستان په فاینل لوبې کې د پاکستان لوبډلې ته ماتې ورکړه. په دغه بحثونو کې د پاکستان د جیو ټلویژن په پروگرام کې یو پخواني کرکټر سکندر بخت وویل چې افغانانو چې په داسې شرایطو کې کومه لوبه زده کړیده نو هغه د ستایلو وړ ده خو پاکستان بیخي هیڅ لوبه ونکړه او دا د پاکستان د کرکټ د راتلونکې لپاره د اندیښنې خبره ده. رمیز راجه په خپل ټویټر کې لیکلي دي چې د پاکستان د خرابې لوبې نه وروسته باید په دی مسله بحث وشي او د سمولو کوښښ یې وشي. هغه لیکلي. "د افغانستان د نولس کلونو لوبډلې ته مبارکې وایم. داسې نتاېج د بحث پیلولو لپاره ضروري دي. د نولس کلونو کرکټ اوس هم د کرکټ مهمه برخه ده. اوس وخت رارسیدلی دی چې مونږ د خپل کشرانو کرکټ سمولو ته پام وکړو." د ډان ورځپاڼې سره د سپورټس خبریال عبدالغفار لیکي "د پاکستان لوبډله یو ځلې بیا د بیټنگ سره ستونزې لري او دا وارې د نولس کلونو لوبډله یې د راځلیدونکې افغانستان په وړاندې لري." په پاکستان کې د پیښور ځلمي د لوبډلې مالک جاوید افریدي د افغانستان لوبډلې ته مبارکي ورکړیده د افغانستان پاکستان ته په دومره لوې توپیر ماته ورکول دا څرگندوي چې په افغانستان کې د کرکټ لپاره د نامساعده شرایطو باوجود د کرکټ راتلونکې روښانه دی.